정조 8년
甲辰十二月二十四日辰時。上御誠正閣。大臣備局堂上。引見入侍時。領議政徐命善。左議政洪樂性。行吏曹判書李命植。行司直鄭尙淳。仁陵君李在協。行戶曹判書鄭一祥。開城留守鄭昌聖。行副司直徐有隣。江華留守嚴璹。兵曹判書李在簡。行副司直李柱國。刑曹判書趙時俊。禮曹判書鄭昌順。咸春君李昌運。行副司直徐有大。修撰申耆。左副承旨趙興鎭。記事官朴能源。事變假注書尹之鉉。記注官金健修。記事官尹行任。以次進伏訖。命善等進前曰。日氣不調。聖體。若何。上曰。一樣矣。命善等曰。頃伏聞聖候。少欠節宣。今已快復乎。上曰。一時微感。已臻差安矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善等曰。世子宮凡節。若何。上曰。好在矣。命善等曰。社壇誓戒已過。親享有命。爲民祈穀之聖念。臣固欽仰之不暇。而此時外間。多有感氣。稍觀其時日候。更定。何如。上曰。社壇親祭。自肅廟朝始。元元之命。專係登歉。憧憧一念。惟在祝豐。莫重祀典。敢憚躬行乎。命善等曰。明日有都政親臨之命。而處所在於涵仁亭云。此亭卽空曠受風之地。終日殿座。易致損節。請加三思。移定他所焉。上曰。日寒不甚。何必如是乎。上謂命善曰。卿之辭單。予雖封還。一向深引。無意視事。故昨者敦諭。蓋出必致之意矣。今卿造朝。良幸良幸。命善曰。臣之呈單。豈有他哉。以情以病。俱難進身。敦諭之下。一向逋慢。非不知分義之轉益惶悚。而情則難强。病則難醫。故不得已呈單矣。昨又伏承敦諭下者。累累千百言。無非飭責。區區私義。有不暇顧。玆敢黽勉赴公。而目下病勢。實無一分可堪之勢矣。樂性曰。領相以遞仰懇。如臣不才。一向冒據於鼎席。實爲惶懍。況今朝著。才彦林立。乞賜斥退。區區之願也。上曰。卿不必若是求去矣。命善曰。臣之自來情勢。今不敢煩達。而最是阿睹之疾。無供職之望。雖一張狀啓。尋常擧條。見甚艱辛。若此不已。則誠有廢明之慮。倘蒙釋負之恩。得以將攝。復爲完人。則實是天地造化之德。此臣區區之祝矣。上曰。一時微恙。何必過慮。善爲調理視事。是予所望於卿也。命善曰。世子私親之父。追贈一款。趙時俊曾以此仰奏。而其時無指一下敎。冊禮後。所當卽爲擧行。而尙今遲延。誠爲闕典。況今封勅順成之後。尤不可不斯速擧行矣。上曰。予欲一番講定後下敎矣。但未見可據文蹟矣。命善曰。臣取考續大典。則大王私親之父。贈領議政。世子私親之父。贈左贊成矣。上曰。先朝曾有眞廟私親之父追贈之典。而其時文蹟。予未詳知。此等前例。卿果詳見乎。命善曰。臣所見續典。似是己巳年例矣。上曰。甲戌年間。似有先朝下敎矣。時俊曰。似然矣。上曰。三十年前事。未能詳知。而予意則內殿旣取以爲子之後。東宮外祖。自有追贈之典。私親之父。追贈與否。似無可論矣。大抵法文一行之後。其將遵以爲式。此不可不詳考前例。永爲定式矣。命善曰。世子私親之父追贈。明有前例。且大院君私親之父。曾有右議政追贈之典。至於世子嬪之父。亦有追贈。以此論之。世子私親之父追贈。可以推知矣。樂性曰。旣曰世子私親云爾。則坤殿之取以爲子。自在其中。豈可以此。而無私親父追贈之典乎。上曰。內殿之取以爲子。旣是大經大法。則私親父之追贈。似爲無義。若如洪奉朝賀地處。當何所追贈乎。命善曰。似此前例。未能詳知矣。上曰。世子私親之父。若有追贈。則續典所載。亦有三代追贈乎。命善曰。此例則無之矣。上曰。卿須出擧條以入。予當深量批答矣。命善奏曰。東宮私親之父。例贈左贊成。昭載於續大典。而冊禮成命之日。該曹未及啓下。向來臣以原任入侍。適因該堂言端。有所陳稟矣。方當封典之旣完。凡係應行之常禮。尤不可踰越此歲。卽令該曹。按例擧行。何如。上曰。江留進前。因敎曰。頃付冊子。卿已成出乎。璹曰。臣方考例成出。而至於箋文一款。未及釐正矣。上曰。予欲一覽。議于時原任大臣。再明入之。可也。有隣曰。然則當有擧條乎。上曰。不必然矣。命善曰。此原春監司徐鼎修狀啓也。明春合操與營將巡點。何以爲之事。請令廟堂稟旨。分付三鎭。勸別武都試。依例擧行爲辭矣。今年本道穡事。雖曰免歉。纔經大賑。便同瘡痍甫起。至於嶺東九邑。雖有淺深之別。不無失稔之嘆。此時兵民之裹糧赴操。殊涉可悶。春操與營將巡點。則今姑停止。勸別武都試。依例設行事。分付。何如。上曰。依爲之。出擧條命善曰。此北兵使閔義爀狀啓也。行營屬軍兵合操及茂山以北。各衛軍兵。明春巡操。依定式擧行事。令廟堂稟旨。分付爲請矣。北道穡事。今年則大登。且操鍊之政。西北自別。合操巡操。依例擧行之意。分付。何如。上曰。春操與秋操有間。本道纔經今春大賑。宜念息肩之方。春操特爲停止。可也。出擧條命善曰。此平安監司鄭民始狀啓也。以爲本道支勅。已近十年。館舍旣皆頹傷。屛帳器皿等屬。殆半閪失。不得不修補新備。而其所磨鍊會減。決非時月之內。所可了當。守令中龍川价川。今已準限。其他守令。亦於都政。似有遷轉。擔當收殺。不可付諸新到之人。龍川府使柳爾胄。价川郡守李格。限明年六月。勿爲遷轉事。請令廟堂稟旨。分付矣。支勅文書。準折會減。乃是巨役。使始終當着之人。委任責成。然後可無虛實相蒙之弊。已瓜滿兩邑守令。依狀請仍任。其餘支勅邑守令。亦限明年六月。姑勿遷轉事。分付銓曹。何如。上曰。依爲之。出擧條命善曰。頃因咸鏡前監司李命植所啓。以江岸汰落處。不爲植松事。當該兵使竝罷職。地方官令該道査出。指名現告。論罪事。命下矣。卽見咸鏡監司李𡊠狀啓。則以爲。辛丑後。茂山等六邑。當該守令姓名。開錄于後。仍飭北兵使及濱海各邑鎭守令邊將等處。植木防築之節。待開春卽爲擧行云矣。朝令之下。慢不擧行。不能董飭之兵使。至被譴罷之典。則當該地方官。不可無嚴處。以懲日後。現告守令。一竝拿問重勘。而其中到任日淺。未及擧行者。不可無區別分揀之道。此則令該曹。詳覈捧傳旨。至於茂山。本非濱海。植木防築。非所可論云。此亦詳問於曾經本倅人。以爲存拔之地事。分付該曹。何如。上曰。北伯狀啓中。時任守令。亦在其中乎。命善曰。時任亦多入矣。上曰。吏判進前。因敎曰。頃日筵席。卿以此仰奏。令前姑不可論。而新到者。若至於渾入。則亦冤甚矣。其中到任日淺者。宜有區別矣。命植曰。聖敎誠然。而其中茂山。本非植木之所。亦非汰落之地。此等邑。宜有區別矣。上曰。將臣中。曾經北兵使人。陳之。可也。柱國昌運曰。臣則不知茂山之宜樹與否。不敢仰對矣。有大曰。以臣所聞。茂山在大江邊。非植木之所矣。上曰。入侍人中。有曾經評事者乎。江留似必知之矣。璹曰。臣未經評事。而曾以監賑使。往北關。未曾歷入茂山。未知宜土與否矣。樂性曰。無論宜種樹不宜種樹。朝家申飭之後。不爲擧行。極爲無形矣。命善曰。今年赴任者。未及種樹。固非異事。宜有區別之道矣。命植曰。茂山勢難種樹。此則似不宜渾入現告矣。上曰。依爲之。出擧條仍下敎曰。現告一款。吏判商量存拔。明日政差出。可也。命善曰。卽見全羅監司趙時偉報備局辭緣。則以爲。京納軍米布之折半蕩減。寔出曠絶之恩。本營納諸般保布。不可異同。故竝爲減半收捧。所減之數爲六千四百六十六兩。許多將士之逐朔給代。萬無拮据之道。江都每年添餉一千兩。他無着手處。四山城二分耗條中。作錢輸送。而昨年歉荒。耗米盡歸補賑。若除添餉條。則餘數無幾。不得輸送之意。知委江都。備局句管餘軍布十二同四十七疋內。九同代錢九百兩。以婢貢減代。納于均廳。而今年折半減捧之後。餘數不過六同二十三疋。婢貢減代。無以充數。從便區劃事。分付均廳後。二分耗米及餘軍布。竝令補用於支放爲辭矣。道臣仰體朝家之德意。竝減營納之保布。則逐朔給代之太半不足。事勢固然。其在軫念之政。宜有區劃之道。且此所請俱非別件物事。不過本道內推移者。則恐不必持難。江都添餉條錢一千兩。明年則勿爲輸送均廳。所納婢貢給代條。則均廳事勢。不可不念。以曾前備局會錄中。準本數備納。今年減半所捧。則許給本道。以補支用爲宜。以此分付。何如。上曰。依爲之。出擧條命善曰。原春監司徐鼎修。頃以嶺穀移轉時。斛縮及監色糧料。甲倍會減之意。有所論報。而以前例所無。不可創開。防塞題送矣。卽見其再牒。則以爲。本道雖無縮穀減給之例。他道已行之例。班班可考。而自前南穀移轉。不過數三千石。多以出捧穀分賑。故曾無會減之規。今年嶺穀運輸。至於三萬四千三百餘石。越境海運。風急則卸下。波順則還載者。不知爲幾次。滲漏耗縮。勢所固然。今若分徵。則孑遺殘氓。尤無支保之道。且當至臘之間風高波險。不得行船。處處留滯。計程之糧。萬無支活之路。不得不犯食元穀。今以所食糧料。還爲徵出於萬死一生之殘民。誠爲矜惻。斛縮九百四十四石零。甲倍糧二百五十六石零。許令會減事爲請矣。觀此所報。事勢無怪。其如此。旣有他道已行之例。且無殘民還徵之望。則一向靳許。亦非軫念之道。依此數一竝會減事。分付。何如。上曰。依爲之。出擧條命善曰。此前大司成閔鍾顯所啓也。以爲本館物力。近甚凋弊。今年則連値慶科。京外儒生之赴擧者。倍於前日。費入浩繁。用度大縮。來頭凡百。無以支繼。謁聖增廣時。請得物力。多有已例之可據。故敢此仰達云。而有令廟堂稟處之命矣。本館物力之凋殘。非不可悶。而以謁聖增廣之例。引用於庭試。恐不無創開後弊之慮。今姑置之。何如。上曰。依爲之。出擧條命善曰。知中樞府事具善復。濬川堂上還差。何如。上曰。依爲之。出擧條命善曰。惠堂久未備員。刑曹判書趙時俊。惠廳堂上差下。使之察任。何如。上曰。依爲之。出擧條命善曰。備局有司堂上。方有闕焉。以行戶曹判書鄭一祥差下。何如。上曰。依爲之。出擧條上曰。嶺伯瓜滿已久。而尙未差出。事面甚苟簡矣。命善曰。明日政。當爲差出乎。上曰。誰可爲者。命善曰。嶺臬重任。實難其人矣。上曰。目今位著雖乏人。卿宰中。豈無可合者乎。命善曰。頃日筵席。曾以趙㻐。有下敎矣。上曰。尙未闋服云。以可合人指奏。可也。命善曰。金文淳似好。而其父履信。方任星州牧使。必不赴任矣。樂性曰。父在任所。則子豈可按節於其道乎。上曰。此外更有誰耶。命善曰。朴祐源李在學。似好矣。上曰。祐源完伯遞來不久。何必遽議於嶺南乎。命善曰。俄奏數人外。未知其可合人矣。上曰。左相有所思乎。指奏。可也。樂性曰。臣亦思之而未得矣。命善曰。李亨逵。曾善治於畿伯。此人。似好矣。上曰。聞其有病。藩臬非養疴之所矣。命善曰。惟在睿簡。臣則終未思可合人矣。上曰。今日朝廷果乏人。甚苟且矣。且完伯瓜期已逼。月限果在何時。秋判必知之矣。時俊曰。正月當報瓜云矣。樂性曰。藩臬重任。不可不擇人。請示聖簡焉。上曰。此當屬之公議。卿等筵退後。商議決定。好矣。上曰。今年邦慶無前。封勅順成。眞是稀有之事矣。今番勅行。異於他勅。故凡干接待之節。自朝家各別。申飭。外方不知者。以朝令之故。支勅凡節。務從侈大。其中畿邑支供。尤勝於兩西。凡沿路所入。倍倍於曾前迎勅時。其勢無怪。而列邑之凋殘。可推而知矣。命善曰。聞沿路所傳。則禁雜人等節。非復如前日。而飮食極其淨潔。接待極其豐厚。勅使一行。擧皆滿心歡喜。感頌朝家之德意。而雖彼中無知之類。咸服本朝之有紀綱。誠幸誠幸。而第支勅凡節。一依今番例。則後必有難繼之患。此則當有別般區處矣。上曰。今番勅行。丙申後始來。故僅能經過。而支供之數。此前殆入數三倍。支勅諸邑之凋弊。不言可知。而兩西猶可說也。至若畿邑。何以供億。諸般經費之需。其可責之於官乎。責之於民乎。無中生有。負債必多。官民受困。若不自朝家軫念。則哀彼畿甸。將何支賴。大抵朝家支勅。無一定之例。日前筵席。有下敎於戶判。使之成出冊子。以爲他日永久遵行之定式。良以此也。若勅行頻數。支供凡節。每如今番。則民邑之重困極矣。必是行不得之事也。前例支勅後。列邑會減之數。何如。樂性曰。今番支勅。大抵過費。宜有一定之式。使之日後。按例擧行。好矣。時俊曰。勅行一經後。支勅諸邑。前例三分一會減矣。上曰。京畿則當以常賑穀會減乎。有隣曰。兩西畿邑。會減各異矣。上曰。今番支勅邑浮費。倍倍於前。欲以三勅需會減矣。且畿邑勅需。不必如兩西例。以穀除給。仍爲成出冊子。以爲一副當規模。永爲日後遵行之要矣。命善曰。聖敎誠好。若出定式之後。自可按例行之矣。上曰。北漢僧伽寺。摠使果爲摘奸乎。昌運曰。臣往摘奸。則毁瓦頹壁。無復形容。只有殘僧五六人矣。上曰。頃日彼中所送玉佛。皇帝所賜於東宮者。旣受之後。不可褻置。闕中旣非可奉之所。勢將奉置近寺。此非崇佛而然。事面如此。此寺可以修改以奉矣。命善曰。此則似無崇佛之嫌矣。上曰。古亦有僧舍重修之擧。此非創行之事矣。命善曰。玉佛旣奉之後。僧徒住接之道。不可不念。免役等節。宜有定式矣。上曰。自廟堂一番行會。申飭。可也。仍下敎曰。摠使更爲摘奸。僧寺重修一款。諸將皆已聞知。筵退後。共商擧行。宜矣。昌運曰。北漢摘奸時。大將牌傳令牌。仍佩往來乎。上曰。摠戎使。仍佩往來。出榻敎一祥曰。勅行今已渡江入去。都監待令郞廳。撤直。何如。上曰。依爲之。出擧條有隣曰。今年諸道穡事均登。明年爲始。京外災減。似當解分。下詢大臣處之。何如。上曰。大臣之意。何如。命善曰。年旣豐登。解分之政。自當依例擧行矣。上曰。依爲之。出擧條有隣曰。司䆃寺貢物。一自辛巳增價之後。與他貢一體減分。而今番勿減之命。旣出特恩。故雖不敢更請減分。後若仍以爲例。事甚斑駁。此後或値減分之時。則一依他貢例減分事。出擧條定式。何如。上曰。依爲之。出擧條昌聖曰。臣旣上京。經歷遭艱。而本官元無兼官之規。故卽今公務之緊急者。皆令褊裨代行。揆以事體。誠甚苟艱。都政雖隔日。有難等待。卽令該曹口傳擇差。當日辭朝。何如。上曰。明日都政。自可差出。一日之間。何必口傳乎。命植曰。月初赦典時。放未放啓目。未及拿來罪人魚道采。以放秩書入矣。未蒙回下。罪人仍與放。自下不敢擅便。敢此仰達矣。上曰。放。可也。出擧條命植曰。春享及正朝祭享時。諸執事當爲差塡。而侍從堂上堂下。多在違牌坐罷中。無以推移塡差。在前如此之時。或有變通請敍之例。故敢此仰達矣。上曰。敍用。可也。出擧條命書榻敎曰。違牌及在外臺諫。竝許遞。明日政差出。在簡曰。明日親政。本曹堂郞。當爲備員。而參議及郞廳二員在外。合有變通之道矣。上曰。在外郞廳許遞。明日政差出。可也。出擧條昌順曰。永禧殿殿官。以第一室第二室影禎奉安。後面屛風。剝落蠹食之由。有所報來。而移安告由。事體甚重。明春酌獻當次。前頭當有奉審修改之節。屛風預爲措備。修改時一體排設。似爲便好。故敢此仰達矣。上曰。依爲之。出擧條命善曰。開城留守鄭昌聖。莅任已過周歲。當此朝著乏人之時。不可一向處外。許遞。何如。上曰。依爲之。還差備堂。可也。出擧條命善曰。吏兵判。方當都政。兼帶自多相妨。判義禁李命植。知義禁李在簡。竝姑許遞。知義禁李柱國。旣在軍門。亦難兼管金吾。一體許遞。何如。上曰。依爲之。出擧條耆曰。今此連啓懲討之時。賓對有命。則兩司諸臣。固當一齊入來。登筵爭執。而無端違牌。全數不參。事體所在。極爲未安。違牌諸臺。一倂罷職。何如。上曰。依爲之。耆曰。闕門跟隨。自有定制。而若有濫雜之弊。則該曹固當痛禁。況値深夜留門之際。尤當嚴束。而第其有關朝體處。則不可不念。再昨日誓戒應參官。留門入來時。卿宰中。或有不得持火。獨自赴班者云。果如所傳。則事涉駭瞻。門禁雖不可不嚴。朝體亦不可不顧。臣謂伊夜入直騎曹堂郞。推考。可也。上曰。伊夜卿宰入來時。果無一隷隨入乎。耆曰。諸宰之俱無跟隨。臣未的知。而單身入來者。大抵過半。擧皆艱辛赴班云矣。上曰。此等事誠難矣。不爲申飭。則騎曹禁戢之節。率皆解弛。申飭則矯枉過直。以至如此之弊。然旣聞之後。不可置而不論矣。命書批旨曰。只令減去帶隷。可也。崇品卿宰之單身入來。旣駭觀瞻。且關後弊。依爲之。命植曰。臣頃以夏賊支屬。緣坐律文。有所考例仰奏矣。亂逆何代無之。而至如夏賊之凶逆。從古所未有也。其子女弟姪之屬。旣承處死之敎。而獨於斗恒之處絞。尙此靳允。群下之訝惑。輿情之憤鬱。已無可論。而其於國法之損傷。何哉。亟允諸臣之請。少洩一國之憤。區區之願也。上曰。夏賊逆節。誠前古所無。予心之憤痛。豈下於卿等耶。但适璉顯夢雲五賊。此是無前之逆。故列朝加等之典。已是極律之極律。今以夏賊之有浮于五賊。而支屬緣坐。又加一等。則甚非法意。此所以予之靳許也。不然則凶如夏賊。逆如夏賊。而豈或一毫容貸於其姪乎。大臣卿宰等齊聲奏曰。夏賊凶逆。倍倍於五賊。其支屬。豈可使一刻假息於地上乎。況其姪斗恒。用适例則應斬。而以其出繼之故。奏以處絞者。實是稱情之律。尙何持難乎。命植在簡曰。用适例。而只誅其妻而已。子姪之屬。尙留於天地之間。夫如是則亂賊將何所懲懼乎。臣等取考逆适例律文。有支屬軍門處斷之語。其所謂處斷云者。非處死而何。然則斗恭之緣坐處斬。斗恒之減等爲絞。更何持疑乎。上曰。予於夏賊支屬。豈有一分顧藉之理乎。子女之待年加誅。卽是已例。弟姪之加等處死。亦是當律。法如是足矣。雖於此等窮凶劇逆。何必創作無於例之法乎。此所以英材斗恭。旣允諸臣之請。而斗恒則出繼之故。當免坐者。加等而爲奴。此豈非處置之得宜乎。若以逆節之甚於五賊。而加等之上。又加一等。則此非法外之刑乎。耆曰。斗恒之當初免坐。旣非當律。則本律宜施爲奴。爲奴者加一等。則豈非處絞乎。請亟允諸臣之請焉。在簡曰。臣等所執。非法外之意。免坐本非律文。以逆賊之姪而免死。卽出繼減律之故。減死爲奴者。旣施加一等之律。則非處絞而何。上曰。戊申弼顯之斬。用賊适例。乙亥致雲之誅。施逆顯例。曾無如是之法文矣。雲賊處死時。諸臣中。有見之者乎。昌聖曰。雲賊處死時。南門殿座。臣於其時。以問事郞廳參鞫。目覩獻馘之擧。而雲之子與弟。皆緣坐處死矣。至於顯賊之處死。其同生皆處絞矣。命植曰。此賊雖無前之例。用之固宜。況有律文之可據乎。今殿下當斷不斷。豈非屈法乎。上曰。如夏賊者。眞所謂劓殄滅之無遺育者。予非不知。而顧何惜於支屬之緣坐乎。但以一斗恒之故。相持已久。此何大段關係。而如是爭執乎。因此斗恒一人。竝與旣允之英材斗恭。而尙未施法。此不成說矣。予之靳允於斗恒。非他。乃是加等之外。又豈可逆料其與夏賊同情而置辟乎。命善曰。此是梟獍之支屬。同情與否。非所可論矣。本朝無夷族之律。非所擬於今日。而如有之。則不施於此賊。而當施於何賊乎。上曰。卿等何獨於一斗恒。若是靳靳。如令殺此斗恒。可謂快伸乎。命植曰。人皆積憤。而殿下一味靳持。臣等誠憤不欲生矣。輿憤撑亘。雖殺斗恒。豈曰快伸。而至於應行之律。尙未施焉。忍使臣等與劇賊共戴一天。古今天下。安有如此之事乎。樂性曰。古所謂無少長皆斬之典。正爲此賊準備之律。若應坐處絞者減死。則安用法爲哉。有隣曰。劓殄滅之語。古亦有之。若使此賊之支屬。易種于玆。則此豈治逆之本意乎。時俊曰。免坐旣是循例爲奴。乃是本律。則加等之律。豈非處絞乎。昌聖曰。五賊加一等之例。雖施於此賊。猶未足以少洩矣。命植曰。此賊支屬。雖千剮萬斫。不足以洩此輿憤矣。在簡曰。英恭旣承處死之命。爲先擧行。仍正斗恒處絞之律。宜矣。上曰。此事有若持難者然。有駭聽聞矣。英恭之尙未處死。以政院覆逆之故。承旨之不爲頒布。事極駭然矣。命善曰。斗恒之律。旣未蒙允。臺諫之爭執。何時可已。而承旨亦豈有擧行之理乎。命植曰。臣等半晌爭執。未蒙允許。此無他。臣等誠意不足之致。死有餘罪矣。命善曰。當初諸臣之不能死爭。莫非臣等誠未孚格之致。有臣如此。生不如死矣。上曰。尙未朝食。日已過午。姑捨是。命植曰。臣又有所仰奏矣。李魯春之囚在牢獄已久矣。當初南間嚴囚。聖意有在。而尙不究覈。迄無出場之期。朝紳之憤惋。極矣。輿情之疑惑。甚矣。臣聞外間所傳。有如或生病。則堂郞論罪之敎云。臣等之惑。無以解矣。其情跡不可不一問處之。亟允諸臺之請。區區之望也。上曰。李魯春事。予非不深惡。而意不在於究問也。觀其爲人。慫慂壞亂世道之罪。不問可知。而原其心跡。出於乞活。世間豈有因其自明之疏。便爲設鞫嚴問乎。且此囚之反覆變幻。情態可惡。予實無一分顧惜之心。而若直謂之逆。則庸非過乎。予所切憤者。以其掇拾夏賊之話頭。誑惑人心。濁亂世道。厥罪不輕而重矣。然今若以此。而必施夏賊同情之律。則豈非魯春之律太重。而夏賊之逆反輕耶。此予所以有島配之命。而政院之尙不擧行。誠可訝矣。命植曰。聖敎誠至當矣。然而久囚不問。非但人心之愈惑。抑亦獄體之大乖。若一番究問。眞箇罪不至死。則酌處傅生。無所不可。而如是相持。究竟無期。豈有如許國體乎。殿下每於此等處。過加容貸。故隄防漸壞。義理愈晦。此臣之所憂嘆也。上曰。卿謂殺一魯春。則世道朝象。可以鎭定乎。予則謂雖殺魯春。又不知有幾箇魯春。一魯春之生死。不足關係於世道人心。知之甚明。何足深誅乎。上曰。予見近來人心世道。如水益下。莫可收拾。有識之憂。想亦多矣。卿方爲銓長。都政在明日。須以激濁揚淸。爲急先之務。以勵一世焉。大抵激揚之政。審其人才可否。量其功罪輕重。可賞者褒以華顯。可罰者置之卑賤。凡於扶抑予奪。一循乎公。以是爲輕重。則庶幾人皆知勵。士自飭己。擧自勉於淬勵整齊。然後已壞之人心。可以收拾。已漓之習俗。可以移易。此無他。惟在銓衡政注之間而已。卿須着念對揚。毋孤予至意。可也。命植曰。以臣情勢。萬無當銓之望。而自荷特恩。不敢以區區處義自劃矣。今聖敎若是勤摯。豈不欲殫心竭力。圖報萬一。而但臣才智不逮。見識不明。加以近又老昏。觸事憒憒。其何以仰體聖意。對揚明命乎。且居是職者。孰不欲式克欽承。而人心不古。世道益下。激揚之責。不獨難其人而已。雖欲激揚。若閼而不行。則此無異於捉蟹放水。如是則非徒無益而又害之。此臣之所大恐也。是雖責在政官。其本則實係上之所使。惟願深留淵衷。毋咈公議。務歸至當焉。上顧謂在簡曰。吏判所奏。乃是爲世道長遠之慮。予所倚毗。明日都政。兩銓相議可否。如權衡之稱物低昂。務令公平。可也。在簡曰。聖敎至此。臣等敢不策勵疲鈍。以思一半分對揚之道乎。上曰。同副承旨許遞。前望單子入之。待下批牌招察任。出榻敎上命大臣備局堂上先退。仍命承史退。諸臣以次退出。